Գծային մակերևույթ

Գծային մակերևույթ, մեկ պարամետրից կախված ուղիղների միասնություն։ Ստացվում է ուղղագիծ ծնիչի շարժումից որևէ կորով (ուղղորդ գիծ)։ Գծային մակերևույթները լինում են փռվող և շեղ։ Փռվող գծային մակերևույթները ճկման միջոցով կարելի է փռել հարթության վրա։ Փռվող մակերևույթի ուղղագիծ ծնիչի տարբեր կետերում տարած շոշափող հարթությունները համընկնում են։ Փռվող են կոնական, գլանային և դարձման կողով մակերևույթները։ Վերջիններս ստացվում են ուղղագիծ ծնիչի շարժումից, եթե նա միշտ մնում է շոշափող որևէ տարածական կորի (մակերևույթի դարձման կող)։ Շեղ գծային մակերևույթի ուղղագիծ ծնիչի տարբեր կետերում տարած շոշափող հարթությունները տարբեր են, եթե շոշափման կետը տեղափոխվում է ուղղագիծ ծնիչի երկարությամբ, ապա շոշափող հարթությունը պտտվում է ծնիչի շուրջը։ Շեղ գծային մակերևույթներ են պտտման միախոռոչ հիպերբոլոիդը, ուղիղ և շեղ պտուտակային մակերևույթները, երեք ուղղորդներով շեղ գլանը, կատալանի մակերևույթները և այլն։ գծային մակերևույթները կիրառվում են մեխանիզմների տեսության մեջ։

Երկրաչափություն